CWT แรง 3 วันติด กูรูชี้เทคนิคขาขึ้น-แนวโน้มผลประกอบการ Q2-Q3/59 ดีต่อเนื่อง
CWT แรง 3 วันติด กูรูชี้เทคนิคขาขึ้น-แนวโน้มผลประกอบการ Q2-Q3/59 ดีขึ้นต่อเนื่อง ล่าสุด ณ เวลา 10.26 น.ราคาอยู่ที่ 2.22 บาท บวก 0.06 บาท หรือ 2.78% มูลค่าการซื้อขาย 24.31 ล้านบาท
15 มิ.ย. 2559

ผู้สื่อข่าวรายงานว่า ราคาหุ้น บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT ณ เวลา 10.26 น.ราคาอยู่ที่ 2.22 บาท บวก 0.06 บาท หรือ 2.78% มูลค่าการซื้อขาย 24.31 ล้านบาท  โดยเปิดตลาดที่ 2.18 บาท ต่ำสุดที่ 2.18 บาท สูงสุดที่ 2.28 บาท ทั้งนี้ ราคาหุ้นมีการปรับตัวขึ้นต่อเนื่อง 3 วันติดนับตั้งแต่วันที่ 13 มิ.ย.59

จากมุมมองทางเทคนิค บล.ซีไอเอ็มบี ประเมินราคาหุ้นปรับตัวเพิ่มขึ้นเกิดสัญญาณซื้อทางเทคนิค พร้อมด้วยปริมาณการซื้อขายที่เพิ่มขึ้นค่อนข้างแข็งแกร่ง หลังจากปรับตัวเพิ่มขึ้นทำจุดสูงสุดใหม่ในระยะสั้นขึ้นมาได้ ทำให้แนวโน้มหลักยังมีโอกาสปรับตัวเพิ่มขึ้นต่อเนื่อง 
ด้าน MACD ปรับตัวเพิ่มขึ้นเหนือเส้นค่าเฉลี่ยในแดนบวก เครื่องมือทางเทคนิคชี้วัดแนวโน้มขึ้นเคลื่อนไหวเหนือแนวโน้มลง RSI ปรับตัวเพิ่มขึ้นเหนือระดับ 70 แนะนำซื้อ CWT โดยมีแนวรับที่ 2.16 และ 2.12 เพื่อคาดหวังการปรับตัวเพิ่มขึ้นไปทดสอบแนวต้านที่ 2.34 และ 2.42 เป็นจุดขายทำกำไร  STOP LOSS ถ้าราคาหุ้นปิดต่ำกว่า 2.04 ลงไป
ด้านนายวีระพล ไชยธีรัตต์ กรรมการผู้จัดการ CWT เปิดเผยว่า แนวโน้มผลประกอบการไตรมาส 2/2559 จะเติบโตอยู่ในทิศทางที่ดี โดยคาดว่ารายได้จะเติบโตประมาณ 10-15% เมื่อเทียบกับช่วงไตรมาส 2/2558 ที่มีรายได้จากการขายอยู่ที่ 360.46 ล้านบาท และกำไรสุทธิที่ 6.20 ล้านบาท
เนื่องจากช่วงไตรมาส 2/2559 บริษัทจะทยอยรับรู้รายได้จากธุรกิจผลิตเบาะนั่งในกลุ่มยานยนต์ ที่ปัจจุบันมีปริมาณงานในมือ (Backlog) อยู่ที่ 1.5 พันล้านบาท ซึ่งเป็นงานจากค่ายรถยนต์ชั้นนำต่างๆ ซึ่งคาดจะสามารถทยอยส่งมอบและรับรู้รายได้ต่อเนื่องจนถึงช่วงไตรมาส 4/2559 รวมถึงมีแนวคิดเจรจารับงานใหม่ๆ ในอนาคตเพิ่มเติมด้วย
ส่วนแนวโน้มผลประกอบการไตรมาส 3/2559 จะเติบโตอย่างมีนัยสำคัญ  เพราะนอกจากจะรับรู้รายได้จากธุรกิจผลิตเบาะนั่งในกลุ่มยานยนต์แล้ว โดยช่วงไตรมาส 3/2559 ยังเป็นไตรมาสแรกที่บริษัทจะเริ่มรับรู้รายได้ จาก “บริษัท ชัยวัฒนา เอ็กพอร์ต จำกัด” ด้วย